Krajská prokuratúra Nitra 
Damborského 1, 949 66 Nitra 1

Sp. zn. : Kv 92/14/4400	Nitra, 30.7.2015
EEČ : 2-29-14-2015

U Z N E S E N I E

Trestná vec:	obvinený XXXXX 
Zločin:	Skrátenie dane a poistného podľa § 276 odsek 1, odsek 2 písmeno d Trestného zákona číslo 300/2005 Zbierky zákonov v znení neskorších predpisov

Rozhodol: 	prokurátor Krajskej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zodpovedná osoba konajúca za daňový subjekt SZČO - XXXXX, so sídlom Jabloňová 9, XXXXX, IČO:XXXXX, zahrnul do daňových výdavkov vyššie uvedeného daňového subjektu fiktívne daňové doklady, ktorých podrobný rozpis je uvedený v prílohe odborného vyjadrenia č. 123/2013 znalca XXXXX, u ktorých nedošlo k zdaniteľnému plneniu, a to za nákup tovarov v celkovej sume 39.576,54  €, za obdobia: jún, júl, august, november, december 2010; za apríl, september, október, november, december 2011;  za apríl, máj, jún, júl, august, november, december 2012; za január, február, marec 2013, od dodávateľov: XXXXX, s.r.o., XXXXX, IČO:XXXXX; XXXXX, spol.  s.r.o., XXXXX, IČO:XXXXX; XXXXX, s.r.o., XXXXX, IČO:XXXXX; XXXXX, s.r.o., XXXXX, IČO:XXXXX, pobočka XXXXX; XXXXX, spol. s.r.o., XXXXX, IČO:XXXXX; XXXXX, spol. s.r.o., XXXXX, IČO:XXXXX, ktoré si obstaral od obvineného XXXXX (por.č. 1.), v dôsledku čoho takýmto neoprávneným započítaním fiktívnych daňových dokladov znížil daňovú povinnosť vyššie uvedeného daňového subjektu  a to: na dani z príjmu fyzickej osoby za zdaňovacie obdobie roku 2010 vo výške 716,10 €, na dani z príjmu fyzickej osoby za zdaňovacie obdobie roku 2011 vo výške 107,05 €, na dani z príjmu fyzickej osoby za zdaňovacie obdobie roku 2012 vo výške 1.496,78 € a súčasne na dani z pridanej hodnoty v roku 2010 vo výške 1.915,53 €, na dani z pridanej hodnoty v roku 2011 vo výške 1.644,56 €, na dani z pridanej hodnoty v roku 2012 vo výške 2.507,93 € a na dani z pridanej hodnoty v roku 2013 vo výške 185,14 €, čím takto spôsobil štátnemu rozpočtu SR, v zastúpení Finančným riaditeľstvom SR - Daňovým úradom XXXXX, škodu v celkovej výške 8.573,09 €

lebo zanikla trestnosť činu

Odôvodnenie:
	Uznesením vyšetrovateľky Okresného riaditeľstva PZ, Odboru kriminálnej polície XXXXX sp. zn. ORP-301/7-OEK-KE-2013 bolo dňa 06.02.2013 začaté trestné stíhanie a následne dňa 27.12.2013 bolo vznesené obvinenie XXXXX za zločin skrátenia dane a poistného podľa § 276 ods. 1, odsek 2 písmeno d/ Trestného zákona na tom skutkovom základe ako je popísaný vo výrokovej časti tohto uznesenia.

	V priebehu prípravného konania boli k veci vypočutí obvinený, zástupca poškodenej strany, svedkovia, vo veci boli zabezpečené listinné dôkazy a bolo vykonané znalecké dokazovanie.

	Vykonaným vyšetrovaním bolo zistené, že predmetného skutku sa obvinený dopustil, keď ako zodpovedná osoba konajúca za daňový subjekt v daňových priznaniach k DPFO a DPH uplatnil výdavky za zdaniteľné plnenia za zdaňovacie obdobie rokov 2010-2013, ku ktorým v skutočnosti nedošlo a to na základe falošných daňových dokladov, ktoré mu za odmenu poskytol obvinený XXXXX, v celkovej výške 8.573,09 €.

Rozsah skrátenia daňovej povinnosti bol ustálený odborným vyjadrením č. 123/2013 z 12.12.2013.

Z uvedeného vyplýva, že obvinený XXXXX svojim konaním naplnil všetky pojmové znaky skutkovej podstaty zločinu skrátenia dane a poistného podľa  § 276 ods. 1, odsek 2 písmeno d/  Trestného zákona.

V zmysle § 86 ods. 1 písm. e/ Trestného zákona trestnosť činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Trestného zákona trestnosť trestného činu podľa odseku 1 písm. e/ nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

Podľa ustanovenia § 215 ods. 1 písm. h/ Trestného poriadku prokurátor trestné stíhanie zastaví ak zanikla trestnosť činu.

Z písomného vyjadrenia Daňového úradu XXXXX - kontaktné miesto XXXXX vyplýva, že obvinený XXXXX podal dodatočné daňové priznania k DPFO a DPH za predmetné zdaňovacie obdobia rokov 2010-2013 a následne v dňoch 19.5.2014, 22.7.2014 a 12.9.2014 uhradil splatnú daň (DPFO a DPH).

Z uvedených skutočností vyplýva, že obvinený splnil zákonné podmienky uvedené v ustanovení § 86 ods. 1 písm. e/ Trestného zákona, keď v zákonom stanovenej lehote uhradil dodatočne splatnú daň, čím zanikla trestnosť uvedeného trestného činu.

Na doplnenie uvádzam, že lustráciou v dostupných evidenciách nebola zistená žiadna zákonná prekážka na tento postup v zmysle § 86 ods. 2 Trestného zákona.

S poukazom na uvedené skutočnosti bolo potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať  na Krajskú prokuratúru Nitra do 3 (troch) dní od doručenia tohto uznesenia. O podanej sťažnosti
rozhoduje Generálna prokuratúra Slovenskej republiky. Sťažnosť má odkladný účinok. 

JUDr. Alexander Berger
prokurátor